**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 04.02.2023, ora 08.00 – 05.02.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 05.02.2023, ora 07.00**

**RÂURI**

Debitele au fost în general staționare, exceptând râurile din bazinele hidrografice: Bega, Timiș, Bârzava, Moravița, Caraș, Nera și Cerna, unde au fost în creștere ca urmare a precipitațiilor mixte căzute în interval, propagării și cedării apei din stratul de zăpadă, iar pe râurile din bazinele hidrografice: Vișeu, Iza, Tur, Someș, Crișuri, Mureș (exceptând râurile din bazinele hidrografice ale Târnavelor) și cursul superior al Prutului, debitele au fost în scădere.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Barcău, Vedea, Neajlov, Siret (exceptând cursurile superioare ale Sucevei, Trotușului și Putnei și bazinele superioare și mijlocii ale Bistriței și Moldovei), Prut, bazinul superior al Crasnei, unele râuri din bazinul superior al Oltului și râurile din Dobrogea, unde se situează între 30-80% din normalele lunare și mai mici (sub 30% din normalele lunare) pe râurile din bazinele hidrografice: Bârlad și Jijia.

Formațiunile de gheață (gheață la mal, năboi, pod de gheață) prezente în bazinele superioare ale Sucevei și Moldovei, în bazinele superioare și mijlocii ale Bistriței și Trotușului, pe Rm. Sărat, Bârlad, pe afluenții Buzăului și izolat, în bazinele superioare ale Mureșului și Oltului, au fost în ușoară extindere și intensificare.

Se situează peste:

- **COTA DE INUNDAȚIE** râul Chizdia la stația hidrometrică Ghizela (350+22)-jud. TM.

- **COTELE DE ATENȚIE** râurile la stațiile hidrometrice: Chigher – Chier (300+12)-jud. AR, Bega – Chizătău (200+44)-jud. TM, Pogăniș – Valeapai (200+48)-jud. CS, Bârzava – Gătaia (350+20)-jud. TM, Moravița – Moravița (250+76)-jud. TM și Caraș – Vărădia (200+16)-jud. CS.

Este în vigoare o **ATENȚIONARE HIDROLOGICĂ** nr. 11 din 03.02.2023

Debitele vor fi în general staționare, exceptând râurile din bazinele hidrografice: Someș, Crișuri, bazinul mijlociu și inferior al Mureșului, bazinele superioare ale Begai, Timișului, Bârzavei, Moraviței, Carașului, Nerei, Cernei și cursul superior al Prutului, unde vor fi în scădere.

Pe cursurile mijlocii și inferioare ale Begăi, Timișului, Bârzavei, Moraviței, Carașului, Nerei și Cernei, debitele vor fi în creștere prin propagare.

Formațiunile de gheață (gheață la mal, năboi, pod de gheață), existente vor fi în extindere și intensificare și își vor face apariția și pe unele sectoare de râu din Maramureș.

Ca urmare a propagării viiturilor formate anterior se vor menține peste **COTELE DE ATENȚIE** cursurile inferioare ale râurilor din Banat.

Se menține **ATENȚIONAREA HIDROLOGICĂ** nr. 11 din 03.02.2023, până la ora 12:00.

**DUNĂRE**

Debitul la intrarea în țară (secțiunea Baziaș) în intervalul 04.02.2023 – 05.02.2023 a fost în scădere, având valoarea de 7500 m3/s, peste media multianuală a lunii februarie (5300 m3/s).

**Pe tot sectorul, aval de Porțile de Fier debitele au fost în scădere.**

Debitul la intrarea în țară (secțiunea Baziaș) va fi în scădere (7300 m3/s).

**În aval de Porțile de Fier debitele vor fi în scădere.**

**2.** **Situația meteorologică în intervalul 04.02.2023, ora 08.00 – 05.02.2023, ora 06.00**

**ÎN ŢARĂ**

Valorile termice diurne s-au situat în jurul mediilor multianuale, exceptând Oltenia și sud-vestul Munteniei unde au fost mai ridicate decât în mod normal, dar cele nocturne au scăzut comparativ cu intervalul precedent în toată țara. Cerul a fost mai mult noros și pe arii relativ extinse pe parcursul zilei s-au semnalat precipitații, mixte în regiunile vestice, dar și în cele sudice (unde după-amiaza izolat au fost și averse de măzăriche și descărcări electrice) și ninsori în rest, iar în cursul nopții local și temporar a nins. În zona Carpaților Meridionali și din zona Munților Banatului cantitățile de precipitații au fost mai însemnate, peste 10...20 l/mp și local s-a depus strat de zăpadă mai consistent. Treptat, în a doua parte a intervalului cerul s-a degajat în vest și nord-vest. Vântul a suflat slab și moderat, cu intensificări temporare în Banat, Crișana și local în Transilvania, în cursul zilei și în sud-vestul Olteniei, iar în cursul nopții treptat și în jumătatea de sud a Moldovei, Bărăgan și Dobrogea, cu viteze în general de 55...75 km/h, precum și la munte, unde în special în Carpații Meridionali rafalele au depășit 80...90 km/h. Prin urmare au fost perioade cu ninsoare viscolită și zăpadă spulberată, ce au condus la reducerea vizibilității. La ora 20 era strat de zăpadă la munte și măsura *-în platformele stațiilor meteorologice*- până la 224 cm în Munții Făgăraș, local în Transilvania (până la 30 cm), Crișana (până la 12 cm) și în Maramureș (până la 7 cm), pe arii mai restrânse în Moldova și în jumătatea de nord a Munteniei (până la 16...21 cm), dar și în Banat (până la 4 cm) și doar izolat în Dobrogea (1...2 cm). Temperaturile maxime s-au încadrat între -1 grad la Rădăuți, Suceava și Darabani și 11 grade la Slatina și Caracal, iar la ora 06 temperatura aerului era cuprinsă între -9 grade la Dumbrăvița de Codru și Sfântu-Gheorghe Covasna și 1 grade la Constanța-Dig.

Observație - începând de ieri de la ora 06 au fost în vigoare 4 atenționări cod galben pentru fenomene meteorologice periculoase imediate, 2 eimise de către SRPV Craiova și câte 1 de către SRPV Bacău și SRPV Sibiu.

**LA BUCUREŞTI**

Cerul a fost mai mult noros și s-au semnalat precipitații slabe, trecător mai ales sub formă de ploaie la începutul zilei și temporar predominant ninsoare, după-amiaza și seara. Vântul a suflat slab și moderat, dar treptat în cursul nopții s-a intensificat, astfel încât la rafală s-au atins viteze în jurul a 45...50 km/h. Temperatura maximă a fost de 5 grade la Afumați și Băneasa și de 6 grade la Filaret, iar la ora 06 se înregistra -1 grad la toate stațiile meteorologice.

**3. Prognoza meteorologică în intervalul 05.02.2023, ora 08.00–06.02.2023, ora 08.00**

**ÎN ŢARĂ**

Vremea va deveni deosebit de rece în cea mai mare parte a țării, geroasă noaptea și dimineața pe arii relativ extinse în regiunile intracarpatice și pe alocuri în rest, în special la deal. Temperaturile maxime se vor încadra, în general, între -6 și 1 grad, iar cele minime vor fi cuprinse între -15 și -4 grade, cu valori ușor mai ridicate pe litoral, spre -2 grade. Cerul va fi variabil, temporar cu înnorări și ninsori slabe pe alocuri în estul, sudul și parțial în centrul teritoriului. **Pe parcursul zilei vântul** va sufla moderat, **cu intensificări în sud-est și la munte, cu viteze de peste 50...70 km/h, în timp ce pe litoral se vor depăși 70...80 km/h, iar în Carpații Meridionali la peste 1800 m, rafalele vor trece de 80...90 km/h și va fi viscol purternic și vizibilitatea foarte redusă**. În cursul nopții vor mai fi perioade cu intensificări ale vântului cu rafale de peste 55...70 km/h în zona costieră a Dobrogei și în zona înaltă a Carpaților Meridionali. Pe arii restrânse va fi ceață cu depunere de chiciură.

**LA BUCUREŞTI**

Vremea va deveni rece; temperatura maximă va fi de 1...2 grade, iar cea minimă de -6...-4 grade. Cerul va avea înnorări și trecător vor fi posibile fulguieli. Vântul va sufla moderat, cu intensificări temporare, ziua, cu viteze în general de 40...45 km/h, ce vor amplifica senzația de frig.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.
1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

Direcția Comunicare